PFขายหุ้นกู้พันล้านจ่ายดอก5.50%
พร็อพเพอร์ตี้เพอร์เฟคขายหุ้นกู้อีกพันล้านจ่ายดอกเบี้ย 5.50 %
30 ส.ค. 2553

พร็อพเพอร์ตี้เพอร์เฟคขายหุ้นกู้อีกพันล้านจ่ายดอกเบี้ย 5.50 % 
รายงานข่าวจากบริษัทพร็อพเพอร์ตี้เพอร์เฟค(PF)เปิดเผยว่าบริษัทได้ยื่นแบบแสดงรายการข้อมูล(ไฟลิง)ต่อสำนักงานคณะกรรมการกำกับหลักทรัพย์และตลาดหลักทรัพย์(ก.ล.ต.)เพื่อเสนอขายหุ้นกูมีประกันวงเงิน 1,000 ล้านบาท อายุ 1 ปี 6 เดือน  อัตราดอกเบี้ย 5.50% ซึ่งจะเสนอขายให้กับนักลงทุนสถาบันและรายใหญ่ระหว่างวันที่ 6-8ก.ย.นี้ โดยมีธนาคารกรุงศรีอยุธยาเป็นที่ปรึกษาการเงินและจัดจำหน่ายหุ้นกู้
"วงเงินหุ้นกูที่ออกและเสนอขายครั้งนี้เป็นส่วนหนึ่งของวงเงินที่ผู้ถือหุ้นของบริษัทได้อนุมัติไว้ในการประชุมสามัญประจำปีเมื่อเดือนเม.ย.ทีผ่านมาที่ผู้ถือหุ้นอนุมัติให้ออกและขายหุ้นกู้ในปีนี้ในวงเงินรวม 4,000 ล้านบาท" 
อย่างไรก็ตามเงินที่ได้จากการขายหุ้นกู้ครั้งนี้  จะนำไปใช้ในการพัฒนาโครงการ  ซื้อที่ดิน และใช้เป็นเงินทุนหมุนเวียนในการดำเนินกิจการของบริษัทด้วย 
ทั้งนี้ณ วันที่ 30 มิถุนายน 2553 บริษัทและบริษัทย่อยมีโครงการพัฒนาอสังหาริมทรัพย์ที่จะพัฒนาเพิ่มในปี 2553 จำนวน 15 โครงการ มูลค่าโครงการรวม 16,022 ล้านบาท โดยเป็นโครงการที่เริ่มดำเนินการไปแล้ว 5 โครงการ